Liggaam in kanaal naby Potch gekryDie polisie en paramedici op die toneel. Foto: Verskaf ŉ Liggaam van ŉ man is Maandag in ŉ waterkanaal naby Potchefstroom in Noordwes gevind. Russel Meiring, woordvoerder van ER24, het gesê ŉ voetganger het die man se liggaam in die kanaal langs die R53-pad sien dryf en die polisie ontbied. “Die polisie het die man se liggaam uit die water verwyder. Hy was al ŉ geruime tyd dood en daar kon dus niks vir hom gedoen word nie,” het Meiring gesê. Die oorsaak van die man se dood is onbekend en word deur die polisie ondersoek.